અમદાવાદ: શહેરમાં હત્યાનો સિલસિલો રોકાવવાનું નામ નથી દઇ રહ્યો. છેલ્લા 10 દિવસમાં શહેરમાં ત્રણ હત્યાના બનાવ પોલીસ ચોપડે નોંધાયા છે ત્યારે જુહાપુરા વિસ્તારમાં આવેલી ભાઠા સ્કૂલ પાસે આજે વહેલી સવારે વધુ એક હત્યા થતાં સમગ્ર વિસ્તારમાં ચકચાર મચી ગઇ છે. યુવકની હત્યા થઇ હોવાનો ફોન શહેર પોલીસ કંટ્રોલ રૂમમાં થતાં પોલીસ તાત્કાલીક ઘટના સ્થળે પહોંચી ગઇ હતી. જોકે યુવકની હત્યા શહેર પોલીસની હદમાં નહીં પરંતુ અમદાવાદ જિલ્લાની હદમાં થઇ હોવાથી અસલાલી પોલીસનેે હત્યા અંગે જાણ કરાઇ હતી. પ્લાસ્ટર ઓફ પેરિસ (પીઓપી)નું કામ કરતા યુવકની તેના જ પડોશીએ હત્યા કરી હોવાનું પ્રાથમિક તપાસમાં સામે આવ્યું છે.